《张医士杏林图》
明代·岳正

匡庐之山高几许？香炉峰入青云里。云里仙家传姓张，直向峰头开草堂。

堂前杏林接原野，尽是居人为栽者。东风吹春春不住，千树万树飞红雨。

红雨飞残碧玉枝，黄金子结何离离。仙翁富此知何用，年来半与贫穷共。

贫者不困病者痊，感恩欲报良无缘。但愿花开复结实，仙翁一住三千年。

作者简介：（1418—1472）顺天府漷县人，字季方，号蒙泉。工书画，尤擅画葡萄。正统十三年进士。授编修，天顺初改修撰，以原官入内阁，预机务。在阁二十八日，忤石亨、曹吉祥，被构陷，谪钦州同知，旋系狱，戍肃州。宪宗初复修撰，出为兴化知府，旋辞归。谥文肃。有《深衣注疏》、《类博杂言》、《类博稿》。